
Министър на земеделието и храните

ДОКЛАД
ОТ Д-Р ГЕОРГИ ТАХОВ – МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Постановление на Министерския съвет за утвърждаване на Устройствен правилник на Изпълнителната агенция по лозата и виното 


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление на Министерския съвет за утвърждаване на Устройствен правилник на Изпълнителната агенция по лозата и виното.

Причини, които налагат приемането на акта
Устройственият правилник на Изпълнителната агенция по лозата и виното, приет с Постановление № 223 на Министерския съвет от 2000 г. (обн., ДВ, бр. 90 от 2000 г.; (УП на ИАЛВ) – второстепенен разпоредител с бюджет към министъра на земеделието и храните, е актуализиран последно през 2013 г. и в тази връзка е необходимо привеждането му в съответствие с действащата нормативна уредба в страната.
Отпаднало е правното основание, на което е издаден УП на ИАЛВ, а именно – чл. 66, ал. 3 от Закона за виното и спиртните напитки (ЗВСН 1999 отм.), но въпреки отмяната на правното основание сега действащият Устройствения правилник на Изпълнителната агенция по лозата и виното продължава да се прилага на основание § 4 от преходните и заключителни разпоредби на ЗВСН, съгласно който „Издадените въз основа на отменения Закон за виното и спиртните напитки подзаконови нормативни актове се прилагат, доколкото не противоречат на този закон“. Новият Устройствен правилник ще бъде утвърден с правно основание - чл. 2, ал. 6 от сега действащия Закон за виното и спиртните напитки (ЗВСН 2012).
С приемането на проекта на Постановление на Министерския съвет на нов Устройствен правилник на Изпълнителна агенция по лозата и виното (ИАЛВ) ще се отстранят непълнотите и противоречията с други нормативни актове свързани с компетентността и отговорностите на общата и специализираната администрации.
С оглед постигане на по-добра ефективност при осъществяване на контролната дейност на ИАЛВ и оптимизиране на работните процеси се налагат промени в организационната структура. Основната цел е прецизиране на функциите на дирекциите, подобряване на координацията между отделните структурни звена и повишаване на административния капацитет при изпълнение на контролната дейност на агенцията.
С цел подобряване работата на администрацията на Изпълнителната агенция по лозата и виното се извършва промяна в наименованието, структурата и функциите в дирекциите и отделите от общата и специализираната администрация, без да се налага увеличаване на общата численост на персонала.
С проекта на Постановление се предлагат структурни промени в отделни административни звена на Изпълнителната агенция по лозата и виното и се въвеждат промени в зоните на тяхната функционална отговорност, с цел постигане на по-добра ефективност на административните процеси в агенцията.
В общата и специализираната администрации на ИАЛВ ще бъде извършена промяна в наименованието, структурата и функциите в дирекциите и отделите, както следва: 
I. Дирекция „Административно, правно обслужване и финансово-стопански дейности“ (ДАПОФСД) променя наименованието си на дирекция „Финансови, административноправни дейности и връзки с обществеността“. 

II. В Главна дирекция „Контрол в лозаро-винарския сектор“ (ГДКЛВС) се правят следните промени в наименованието и структурата:
1. Отдел „Регулаторни мерки и производствен потенциал“ променя наименованието си на отдел „Административен контрол и лозарски регистър“;
2. Отдел „Контрол в лозаро-винарския сектор“ – гр. Благоевград се променя в териториален изнесен офис в гр. Благоевград към отдел „Лоза и вино – юг“, със седалище в гр. Пловдив;
3. Териториална дирекция „Лоза и вино“ гр. Плевен се променя в отдел „Лоза и вино – север“, със седалище в гр. Варна;
4. Териториалните звена – Монтана, Плевен и Русе се променят в териториални изнесени офиси съответно в градовете: Монтана, Плевен и Русе;
5. Териториална дирекция „Лоза и вино“ гр. Пловдив се променя в отдел „Лоза и вино – юг“, със седалище в гр. Пловдив;
6. Териториалните звена – Бургас, Сливен и Хасково се променят в териториални изнесени офиси съответно в градовете: Бургас, Сливен и Хасково.

III. В Главна дирекция „Изпитвателни лаборатории“ (ГДИЛ) не се правят промени в наименованието и структурата.

Проектът на нова структура на ИАЛВ включва 9 (девет) ръководни длъжности от максимално допустимите по НПКДА - 13 броя, а именно:
1. главен секретар;
2. директор на Дирекция „Финансови, административноправни дейности и връзки с обществеността“; 
3. главен директор на Главна дирекция „Контрол в лозаро-винарския сектор“;
4. началник на отдел „Административен контрол и лозарски регистър“;
5. началник на отдел „Лоза и вино – север“, със седалище в гр. Варна и с териториални изнесени офиси в градовете: Монтана, Плевен и Русе;
6. началник на отдел „Лоза и вино – юг“, със седалище в гр. Пловдив и с териториални изнесени офиси в градовете: Бургас, Сливен, Хасково и Благоевград;
7. главен директор на Главна дирекция „Изпитвателни лаборатории“;
8. началник на отдел „Изпитвателна лаборатория – София“;
9. началник на отдел „Изпитвателна лаборатория – Пловдив“.
Проектът на нова органиграма представя преобразуване на структурата, като ГДКЛВС ще включва 3 (три) отдела, ръководени от началници на отдели, а именно:
- „Административен контрол и лозарски регистър“;
- „Лоза и вино – север“, със седалище в гр. Варна и с териториални изнесени офиси в градовете: Монтана, Плевен и Русе;
- „Лоза и вино – юг“, със седалище в гр. Пловдив и с териториални изнесени офиси в градовете: Бургас, Сливен, Хасково и Благоевград.
С промените в структурата на ИАЛВ ще бъде постигнато съответствие с изискванията на Наредбата за прилагане на класификатора на длъжностите в администрацията за численост на ръководните длъжности.
Определя се „служител по мрежовата и информационна сигурност“, който ще е на пряко подчинение на изпълнителния директор на ИАЛВ в съответствие с разпоредбите на Наредбата за минималните изисквания на мрежовата и информационна сигурност (обн., ДВ., бр. 59 от 2019 г.).

Цели
Създаване на ефективна организация на работния процес и укрепване на административния капацитет в Изпълнителната агенция по лозата и виното.
Постигане на по-добра организация на работата и управление на процесите и ресурсите в Изпълнителната агенция по лозата и виното чрез ясно разпределение на функциите и отговорностите по ресори.

Финансови и други средства, необходими за прилагането на новата уредба
За приемането на проекта на акт не са необходими допълнителни разходи/трансфери/други плащания по бюджета на Министерството на земеделието и храните. 
Към проекта на постановление на Министерския съвет е изготвена и приложена финансова обосновка по Приложение № 2.2, съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация за актове, които не оказват въздействие върху държавния бюджет. 
Проектът на акт не води до изменения в целевите стойности на показателите за изпълнение, в т.ч. ключовите индикатори. 
Проектът на акт не оказва влияние и не засяга правната сфера на икономическите оператори.

Очаквани резултати от прилагането на акта
Намаляване числеността на лицата, заемащи ръководни длъжности, от 18 щатни бройки до максимално допустимите по Наредбата за прилагане на класификатора на длъжностите в администрацията (НПКДА) – 13 щатни бройки.
Промяна в наименованието, структурата и функциите в дирекциите и отделите от общата и специализираната администрация, без да се налага увеличаване на общата численост на персонала.

Анализ за съответствие с правото на Европейския съюз
Проектът на акт не съдържа разпоредби, транспониращи актове на институции на Европейския съюз, поради което не е изготвена и приложена справка за съответствието с правото на Европейския съюз.

Информация за проведените обществени консултации
Съгласно чл. 26, ал. 3 и 4 от Закона за нормативните актове проектите на постановление, доклада (мотивите) към него, частичната предварителна оценка на въздействието и становището на дирекция „Модернизация на администрацията“ в Министерския съвет по частичната предварителна оценка на въздействието са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В съответствие с чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации. 
Документите по проекта на Постановление на Министерския съвет са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. 

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме приложения проект на Постановление за утвърждаване на Устройствен правилник на Изпълнителната агенция по лозата и виното.

	Приложениe: 
	1. Проект на Постановление на Министерския съвет; 
2. Проект на Устройствен правилник на Изпълнителната агенция по лозата и виното;
3. Частична предварителна оценка на въздействието; 
4. Становище на дирекция „Модернизация на администрацията“ от администрацията на Министерския съвет по частичната предварителна оценка на въздействието;
5. Финансова обосновка;
6. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация;
7. Постъпили становища по реда на чл. 32 – 34 от Устройствения правилник на Министерския съвет и на неговата администрация;
8. Справка за отразяване на предложенията и становищата от обществената консултация, заедно с обосновка за неприетите предложения; 
9. Постъпили становища и предложения от обществената консултация;
10. Проект на съобщение за средствата за масово осведомяване.






д-р ГЕОРГИ ТАХОВ 
Министър

